Na temelju članka 23.a, 48. i 49. Zakona o predškolskom odgoju i obrazovanju („Narodne novine“ broj 10/97., 107/07. i 94/13.), i članka 40. u vezi članka 15. Statuta Grada Koprivnice („Glasnik Grada Koprivnice“ broj 4/09., 1/12., 1/13. i 3/13 – pročišćeni tekst), Gradsko vijeće Grada Koprivnice na \_\_\_ sjednici održanoj \_\_\_rujna 2016. godine, donijelo je

**O D L U K U**

**o izmjeni i dopunama Odluke o utvrđivanju mjerila za sufinanciranje djelatnosti ustanova predškolskog odgoja na području Grada Koprivnice**

**Članak 1.**

U Odluci o utvrđivanju mjerila za sufinanciranje djelatnosti ustanova predškolskog odgoja na području Grada Koprivnice („Glasnik Grada Koprivnice“ broj 2/15.), u članku 4., stavak 2. mijenja se i glasi:

„Iznimno od stavka 1. ovog članka, Grad Koprivnica osigurava sredstva za podmirivanje dijela troškova ekonomske cijene, i to kako slijedi:

1. za djecu s prijavljenim boravkom na području Grada Koprivnice, smještenu u udomiteljskim obiteljima na području Grada Koprivnice kod udomitelja koji imaju prebivalište na području Grada Koprivnice,
2. za djecu čiji jedan od roditelja s kojima žive u zajedničkom kućanstvu ima prijavljen boravak na području Grada Koprivnice, a kao porezni obveznik ima utvrđenu mjesnu određenost prema uobičajenom boravku, odnosno Grad Koprivnicu.“.

**Članak 2.**

U članku 7., stavku 1., točki 5., iza riječi „smještena“, točka se zamjenjuje zarezom te se dodaje nova točka 6. koja glasi:

„6. Dokaze o boravku i obrazac PK nadležne službe za utvrđivanje poreza na dohodak, za roditelja koji na području Grada Koprivnice ima prijavljen boravak.“.

Iza stavka 2., dodaje se novi stavak 3. koji glasi:

„Grad Koprivnica i Dječji vrtići iz članka 2. točaka 2., 3. i 5. ove Odluke, sklopiti će Ugovor o izravnom sufinanciranju Dječjeg vrtića kojim će se regulirati međusobna prava i obveze. Ugovor o izravnom sufinanciranju Dječjeg vrtića sklapa se do kraja tekuće godine za slijedeću kalendarsku godinu, a po donošenju Proračuna Grada Koprivnice.“

**Članak 3.**

Ova Odluka stupa na snagu osmog dana od dana objave u „Glasniku Grada Koprivnice“.

GRADSKO VIJEĆE

GRADA KOPRIVNICE

KLASA: 601-01/15-01/0012

URBROJ:

Koprivnica, 24. kolovoza 2016.

PREDSJEDNIK:

Zoran Gošek, dipl. ing.

**O B R A Z L O Ž E N J E**

Odlukom o utvrđivanju mjerila za sufinanciranje djelatnosti ustanova predškolskog odgoja na području Grada Koprivnice („Glasnik Grada Koprivnice“ broj 2/15) bilo je određeno da Grad Koprivnica sufinancira djelatnost ustanova predškolskog odgoja za djecu s prebivalištem na području Grada Koprivnice čiji roditelji s kojima dijete živi u zajedničkom kućanstvu imaju prebivalište na području Grada Koprivnice, a iznimno za djecu s prijavljenim boravkom, smještenu u udomiteljskim obiteljima na području Grada Koprivnice kod udomitelja koji imaju prebivalište na području Grada Koprivnice.

Nerijetko se događa da je obitelj nastanjena u Koprivnici, a samo jedan od roditelja iz određenih razloga ima prijavljeno prebivalište na području Grada Koprivnice, te dijete, iako je građanin Grada Koprivnice, ne može ostvariti pravo na sufinanciranje smještaja u Dječjem vrtiću „Tratinčica“ Koprivnica, sredstvima iz Proračuna Grada Koprivnice.

U svrhu izjednačavanja u ostvarivanju određenih prava sve djece koja žive na području Grada Koprivnice, a sukladno poticajnoj demografskoj politici temeljenoj na Strategiji razvoja Grada Koprivnice 2015.- 2020. („Glasnik Grada Koprivnice“ broj 2/15) u kojoj je jedna od horizontalnih tema poboljšanje demografske slike stanovništva, predlaže se donošenje Odluke o izmjeni i dopuni Odluke o utvrđivanju mjerila za sufinanciranje djelatnosti ustanova predškolskog odgoja na području Grada Koprivnice.

Nadalje potrebno je dopuniti Odluku sa izrekom o sklapanju ugovora koji pobliže regulira prava i obveze ugovornih strana odnosno definira prihvatljive i neprihvatljive troškove, način isplate, kontrolu namjenskog trošenja sredstava i ostale situacije bitne za nesmetano provođenje sufinanciranja djelatnosti.

Sukladno svemu navedenom predlaže se Gradskom vijeću Grada Koprivnice donošenje Odluke o izmjeni i dopunama Odluke o utvrđivanju mjerila za sufinanciranje djelatnosti ustanova predškolskog odgoja na području Grada Koprivnice.

Nositelj izrade akta: Predlagatelj:

Upravni odjel za društvene djelatnosti Zamjenik koji obnaša i europske poslove dužnost gradonačelnika:

Pročelnik:

Darko Ledinski, prof. Mišel Jakšić, dipl. oec.